I tre år har Anette Larsen-Jensen drevet butik på Nørresundby Torv. Butikken er en herretøjsbutik for store mænd kaldet ’Rigtige Mænd’, og det sidste år har det været lidt sværere at være forretning på torvet, end det tidligere har været. Både coronakrise, krig i Ukraine og inflation har gjort det sværere at være butiksindehaver, men Anette Larsen-Jensen forudser, at det kan blive endnu sværere. - Jeg frygter at folks indkøbsmønstre ændrer sig, og så kører de uden om Nørresundby, siger Anette Larsen-Jensen, der udover at drive butikken på Nørresundby Torv også er formand for City Nord, der er en erhvervsforening for forretninger i Nørresundby. 25.000 kvadratmeter butikscenter Hendes frygt bunder i planerne om et nyt såkaldt aflastningscenter nord for Nørresundby - et butikscenter på 25.000 kvadratmeter, hvor flere større butikker vil kunne slå sig ned. - Et aflastningscenter vil potentielt kunne dræne oplandsbyerne og Nørresundby for utroligt meget handel, siger Anna Aaen (Ø), der er medlem af by- og landskabsudvalget i Aalborg Kommune. Det er et område ved Bouet nord for Nørresundby – den såkaldte Kvickly-grund – at det nye butikscenter efter planerne skal ligge. Området er lige nu i nærheden af 12.750 kvadratmeter, men det skal gøres næsten dobbelt så stort, så forretninger med brug for plads kan flytte derud, og det vil ifølge rådmand for by- og landskabsudvalget, Jan Nymark Thaysen (V), ikke gå udover butikkerne i bymidterne og torvene i oplandet. - Det vi ligger op til er sådan noget som Jem&Fix, THansen, Harald Nyborg, Jysk og Maxi Zoo. Nogle af de der større butikker, som ikke normalt kan ligge inde i en midtby, men netop skal ud at ligge i et aflastningscenter, og det synes vi faktisk kunne være genialt, siger Jan Nymark Thaysen. Kan sammenlignes med City Syd Men selvom det er de nuværende planer, frygter Enhedslisten, at de ikke holder. - Faktum er bare, at når man først kalder det et aflastningscenter, så er der mulighed for alt mulig andet, og det vi kan se med City Syd, det var jo, at nogle butikker fik lov til lidt ekstra, og så siger man: okay, så skal det ikke være større, og så kommer der lige tre mere, og så ruller det – og det er vi bange for også ville kunne ske derude, siger Anna Aaen (Ø). Sammenligningen med City Syd skyldes, at også det område er et såkaldt aflastningscenter, og hvis et tilsvarende kommer nord for fjorden, frygter Anette Larsen-Jensen, at Nørresundby bliver glemt i midten. Men den frygt kan rådmanden i Aalborg Kommune ikke nikke genkendende til. Kan du forsikre, at det ikke bliver et nyt City Syd? - Det, jeg kan forsikre, er, at det vi tager stilling til nu, er Kvickly-grunden plus en lille smule ekstra nord for den. Det er det, vi ligger ind i rammen, og så har vi ikke planlagt mere, svarer Jan Nymark Thaysen. Kun én stemte ikke for Selvom intet endnu er vedtaget, så er det ikke med positivt blik, at Anette Larsen-Jensen kigger ind i fremtiden. - Hvis ikke du kører ind til Nørresundby og bruger butikkerne, så dør de jo, det kan ikke være anderledes. Det er jo ikke noget ved at etablere sådan noget stort noget derude, hvis så alle oplandsbyerne er nødt til at lukke ned – det er der ingenting ved – så taber vi alle sammen, siger Anette Larsen-Jensen. I begyndelsen af oktober blev de foreløbige planer godkendt af by- og landskabsudvalget, hvor udvalget godkendte, at man gik videre med planerne – kun Anna Aaen (Ø) stemte ikke for at godkende.

Referat:
I Nørresundby frygter butiksindehaverne for bytorvet og handelslivets fremtid, hvis planerne om et nyt butikscenter ved Bouet nord for Nørresundby bliver en realitet.